
Text rozhodnutia
Súd: Krajský súd Košice Spisová značka: 7Sd/31/2015 Identifikačné číslo súdneho spisu: 7015201228 Dátum vydania rozhodnutia: 19. 02. 2016 Meno a priezvisko sudcu, VSÚ: JUDr. Pavol Naď ECLI: ECLI:SK:KSKE:2016:7015201228.1 ROZSUDOK V MENE SLOVENSKEJ REPUBLIKY Krajský súd v Košiciach, samosudcom JUDr. Pavlom Naďom, v právnej veci navrhovateľa: D. N., R..: XX.XX.XXXX, D. I. XXX/X, XXX XX J., proti odporkyni: Sociálna poisťovňa, ústredie, so sídlom Ul. 29. augusta 8-10, 813 63 Bratislava, v konaní o starobný dôchodok, takto r o z h o d o l : P o t v r d z u j e rozhodnutie odporkyne č. XXX XXX XXXX X z 24. júla 2015 v spojení s rozhodnutím odporkyne č. XXX XXX XXXX X z 12. októbra 2015. Navrhovateľovi n e p r i z n á v a právo na náhradu trov konania. o d ô v o d n e n i e : I. Rozhodnutím č. XXX XXX XXXX X zo dňa 24.07.2015 odporkyňa zamietla žiadosť navrhovateľa o starobný dôchodok z dôvodu nesplnenia podmienok uvedených v ustanoveniach § 65 a § 274 ods. 1 zákona č. 461/1003 Z. z. o sociálnom poistení v znení neskorších predpisov (ďalej len „zákon o sociálnom poistení“) a v ustanoveniach § 14, § 21 a § 174 zákona č. 100/1988 Zb. o sociálnom zabezpečení v znení neskorších predpisov (ďalej len „zákon č. 100/1988 Zb.“). Ďalším rozhodnutím č. XXX XXX XXXX X zo dňa 12.10.2015 vydaným odporkyňou po podaní opravného prostriedku navrhovateľa zo dňa 28.08.2015 odporkyňa zmenila a doplnila pôvodné rozhodnutie zo dňa 24.07.2015 v časti odôvodnenie, a to po doplnení skutočností, ktoré boli podkladom na vydanie rozhodnutie o nároku navrhovateľa na starobný dôchodok. Navrhovateľ v zamestnaní uvedenom v § 14 ods. 2 písm. a) zákona č. 100/1988 o sociálnom zabezpečení získal 3530 dní, t. j. 9 rokov a 245 dní a v zamestnaní uvedenom v § 14 ods. 2 písm. b) až l) zákona č. 100/1988 Zb. o sociálnom zabezpečení získal 686 dní, t. j. 1 rok a 321 dní. Vekovú podmienku 55 rokov uvedenú v § 21 ods. 1 písm. b) zákona č. 100/1988 Zb. o sociálnom zabezpečení na nárok na starobný dôchodok navrhovateľ nespĺňa z dôvodu, že nezískal najmenej 15 rokov v zamestnaní uvedenom v § 14 ods. 2 písm. b) zákona č. 100/1988 Zb., ak bol z tohto zamestnania uvoľnený zo zdravotných dôvodov uvedených v § 12 ods. 3 písm. d) a e). Nakoľko navrhovateľ nesplnil podmienku odpracovaných rokov uvedených v § 21 ods. 1 písm. b) vyššie citovaného zákona, a to aj napriek tomu, že bol z tohto zamestnania uvoľnený zo zdravotných dôvodov, ku dňu 27. augustu 2011 mu nárok na starobný dôchodok nevznikol. Dôchodkový vek sa až do 31. decembra 2023 určuje aj podľa § 174 ods. 1 zákona č. 100/1988 Zb. v znení neskorších predpisov. Podľa § 174 ods. 2 zákona č. 100/1988 Zb. podmienkou vzniku nároku na starobný dôchodok podľa odseku 1 je, že zamestnanie I. pracovnej kategórie alebo služba I. a II. kategórie funkcií trvali k 31. decembru 1999; za zamestnanie sa na tieto účely považujú i náhradné doby uvedené v § 5 ods. 1 a v § 6 ods. 1 nariadenia vlády Československej socialistickej republiky č. 117/1988 Zb. Zákon č. 100/1988 Zb. o sociálnom zabezpečení v znení neskorších predpisov vyžaduje, aby podmienky uvedené v § 174 (ods. 1 aj ods. 2) boli splnené kumulatívne. Keďže zamestnanie navrhovateľa netrvalo v I. pracovnej kategórii k 31. decembru 1999, navrhovateľ nespĺňa ani podmienku vzniku nároku na starobný dôchodok podľa ustanovenia § 174 ods. 1 a 2 zákona č. 100/1988 Zb. o sociálnom zabezpečení v znení neskorších predpisov. II. Navrhovateľ vo včas podanom opravnom prostriedku zo dňa 28.08.2015 namietal správnosť a zákonnosť rozhodnutia odporkyne č. XXX XXX XXXX X zo dňa 24.07.2015. Uviedol, že v rokoch 1974 až do roku 1984 pracoval v Uránových baniach Okruhlá Radoň v západných Čechách ako lamač. V roku 1984 pracoval v uránových baniach Příbram tiež ako lamač a od roku 1985 Banské stavby Prievidza, úsek Košice - Bankov, ako lamač. Podľa osobného listu dôchodkového poistenia ako aj z rozhodnutia vyplýva, že v zamestnaní uvedenom v § 14 ods. 2 písm. a) zákona č. 100/1988 Zb. o sociálnom zabezpečení získal 3530 dní, t. j. 9 rokov a 245 dní a v zamestnaní uvedenom v § 14 ods. 2 písm. b) zákona č. 100/1988 Zb. o sociálnom zabezpečení získal 686 dní, t. j. 1 rok a 321 dní. Následne citoval ust. § 174 ods. 1 písm. b) zákona č. 100/1988 Zb. o sociálnom zabezpečení, podľa ktorého občan, ktorý vykonával pred 1. januárom 2000 zamestnanie I. pracovnej kategórie, prípadne službu I. alebo II. kategórie funkcií, má po 31. decembri 1999 nárok na starobný dôchodok tiež, ak bol zamestnaný najmenej 25 rokov a dosiahol vek aspoň 57 rokov, ak bol zamestnaný najmenej 13 rokov v zamestnaní uvedenom v § 14 ods. 2 písm. a), prípadne 9 rokov, ak ide o také zamestnanie v uránových baniach, alebo 18 rokov v zamestnaní uvedenom v § 14 ods. 2 písm. b) až h) alebo 18 rokov v službe I. kategórie funkcií. Vzhľadom k tomu, že má odpracovaných 25 rokov a v uránových baniach má odpracovaných 9 rokov a 245 dní, je navrhovateľ toho názoru, že spĺňa podmienku nároku na starobný dôchodok od 57 rokov fyzického veku. V závere odvolania zdôraznil, že zo zamestnania odišiel z dôvodu, že natrvalo stratil vzhľadom na svoj zdravotný stav spôsobilosť ďalej vykonávať doterajšiu prácu a nesmel ju vykonávať pre chorobu z povolania, na základe ktorej mu aj bol priznaný invalidný dôchodok. III. Odporkyňa v písomnom vyjadrení zo dňa 14.10.2015 k obsahu opravného prostriedku navrhovateľa uviedla, že navrhovateľ je od 1. februára 1987 poberateľom invalidného dôchodku pre chorobu z povolania. Vo zvýhodnených pracovných kategóriách odpracoval 9 rokov a 245 dní v zamestnaní podľa § 14 ods. 1 písm. a) zákona č. 100/1988 Zb. a 1 rok a 321 dní v zamestnaní podľa § 14 ods. 1 písm. b) až l) zákona č. 100/1988 Zb. Spolu získal súčet počtu dní obdobia dôchodkového poistenia 37 rokov a 20 dní. Vo zvýhodnených pracovných kategóriách pracoval pred 1. januárom 2000, v týchto zamestnaniach však skončil pracovať 28. februára 1987. Podľa § 174 ods. 1 písm. a) zákona č. 100/1988 Zb. o sociálnom zabezpečení v znení neskorších predpisov občan, ktorý vykonával pred 1. januárom 2000 zamestnanie I. pracovnej kategórie, prípadne službu I. alebo II. kategórie funkcií, má po 31. decembri 1999 nárok na starobný dôchodok tiež, ak bol zamestnaný najmenej 25 rokov a dosiahol vek aspoň 57 rokov, ak bol zamestnaný najmenej 13 rokov v zamestnaní uvedenom v § 14 ods. 2 písm. a), prípadne 9 rokov, ak ide o také zamestnanie v uránových baniach, alebo 18 rokov v službe v I. kategórie funkcií. Podľa § 174 ods. 2 zákona č. 100/1988 Zb. o sociálnom zabezpečení je podmienkou vzniku nároku na starobný dôchodok podľa odseku 1, že zamestnanie I. pracovnej kategórie alebo služba I. alebo II. kategórie funkcií trvali k 31. decembru 1999. Navrhovateľ teda nespĺňa podmienku vzniku nároku na starobný dôchodok podľa ustanovenia § 174 ods. 1 zákona č. 100/1988 Zb. o sociálnom zabezpečení v znení neskorších predpisov, nakoľko zamestnanie zaradené do I. pracovnej kategórie podľa § 14 ods. 2 písm. a) (napriek tomu, že išlo o také zamestnania v uránových baniach) zákona č. 100/1988 Zb. o sociálnom zabezpečení netrvalo k 31. decembru 1999. Odporkyňa vydala dňa 12. októbra 2015 rozhodnutie č. XXX XXX XXXX X, ktorým zmenila napadnuté rozhodnutie zo dňa 24. júla 2015 len v časti odôvodnenia, ktoré doplnila o dôvody zamietnutia žiadosti navrhovateľa o starobný dôchodok tak, aby boli jasné, zrozumiteľné a vyčerpávajúce a rozhodnutie bolo preskúmateľné. Vzhľadom na uvedené skutkové a právne dôvody navrhla, aby krajský súd napadnuté rozhodnutie č. XXX XXX XXXX X z 24. júla 2015 v spojení s rozhodnutím č. XXX XXX XXXX X z 12. októbra 2015 ako vecne správne potvrdil. IV. K písomnému vyjadreniu odporkyne zaslal svoje stanovisko navrhovateľ podaním zo dňa 23.12.2015, v ktorom uviedol, že prácu v podzemí mohol vykonávať aj naďalej, keby nedošlo u neho k priznaniu choroby z povolania. Na základe uvedeného po priznaní invalidného dôchodku musel dodržiavať tretinový pokles na priemernej mzde, a tým bol obmedzovaný pri výbere zamestnania, čo ho pri dosiahnutí dôchodcovského veku v tomto prípade značne znevýhodnilo. V. Pojednávanie súdu sa konalo dňa 19.02.2016 v prítomnosti navrhovateľa, ktorý pokiaľ ide o podmienku trvania zamestnania v požadovanej pracovnej kategórii k 31.12.1999 uviedol, že onemocnel v rámci výkonu svojho povolania 12 rokov dozadu pred uvedeným termínom 31.12.1999, je preto logické, že nemohol byť zamestnaný v zamestnaní vo zvýhodnenej pracovnej kategórii k uvedenému dátumu. Stal sa invalidným v dôsledku namáhavej práce, ktorú vykonával. Je pre neho neprijateľné, že sa od neho požaduje, aby vykázal trvanie zamestnania vo zvýhodnenej pracovnej kategórii po tom, čo sa stal invalidným. Takéto zaobchádzanie považuje za neprimerané. Poverený zástupca odporkyne uviedol, že trvá na obsahu preskúmavaného rozhodnutia zo dňa 24.07.2015 v spojení s rozhodnutím zo dňa 12.10.2015, ako aj na obsahu svojho písomného vyjadrenia zo dňa 14.10.2015, a preto navrhol, aby súd potvrdil uvedené rozhodnutia ako vecne správne. VI. Súd v konaní podľa tretej hlavy, piatej časti O.s.p. (ust. § 250l a nasl. O.s.p. - konanie o opravných prostriedkoch proti rozhodnutiam správnych orgánov) preskúmal rozhodnutie odporkyne napadnuté opravným prostriedkom, oboznámil sa s obsahom dávkového spisu odporkyne a dospel k záveru, že opravný prostriedok navrhovateľa nie je dôvodný. Podľa ust. § 65 ods. 1 a 2 zákona č. 461/2003 Z. z. o sociálnom poistení, poistenec má nárok na starobný dôchodok, ak bol dôchodkovo poistený najmenej 15 rokov a dovŕšil dôchodkový vek. Dôchodkový vek je 62 rokov veku poistenca, ak tento zákon v odsekoch 4 až 8, § 65a a 274 neustanovuje inak. Podľa ust. § 274 ods. 1 zákona č. 461/2003 Z. z. o sociálnom poistení, nároky vyplývajúce zo zaradenia zamestnaní do I. a II. pracovnej kategórie sa priznávajú do 31. decembra 2023. Podľa ust. § 14 ods. 2 zákona č. 100/1988 Zb. o sociálnom zabezpečení, do I. pracovnej kategórie sú zaradené zamestnania, v ktorých sa vykonávajú sústavne a v priebehu kalendárneho mesiaca prevažne rizikové práce, pri ktorých dochádza k častým a trvalým poruchám zdravia pracujúcich pôsobením škodlivých fyzikálnych a chemických vplyvov, a to a) zamestnania v baníctve so stálym pracoviskom pod zemou v hlbinných baniach, b) ostatné zamestnania v baníctve vykonávané pod zemou v hlbinných baniach, c) zamestnania pod zemou pri uskutočňovaní podzemných stavieb baníckym spôsobom, d) zamestnania členov leteckých posádok a pracovníkov sústavne činných v lietadle za letu, e) zamestnania členov posádok námorných lodí, f) zamestnania, v ktorých sa vykonávajú zvlášť ťažké a zdraviu škodlivé práce v hutách alebo v ťažkých chemických prevádzkach, g) zamestnania kesonárov a potápačov, h) zamestnania vykonávané v prostredí ohrozenom vo významnej miere ionizujúcim žiarením pri úprave a konečnom spracovaní rádioaktívnych surovín, v jadrových elektrárňach a pri obsluhe cyklotrónu a výskumného reaktoru, i) zamestnanie vykonávané s dokázanými chemickými karcinogénmi a pri pracovných procesoch s rizikom chemickej karcinogenity, j) zamestnanie v baníctve vykonávané pod spodnou úrovňou nadložia a na skrývke v povrchových baniach (lomoch) na uhlie, na rádioaktívne nerasty a na nerasty, z ktorých možno priemyselne vyrábať kovy, na magnezit, azbest, tuhu, kaolín, žiaruvzdorné íly, keramické lupky, sadrovec, živec a na kremeň a kremenec na chemickotechnologické spracovanie alebo na spracovanie tavením, k) zamestnania v ťažbe a pri opracovaní kameňa, pri mletí a drvení kremeňa, kremenca a živca, pri formovaní žiaruvzdorných výrobkov a pri úprave keramických surovín vykonávané v prostredí vysokej koncentrácie agresívneho fibroplastického prachu, pokiaľ sú pracujúci pri výkone týchto zamestnaní nadmerne ohrození silikózou, a zamestnania sklárov dutého skla, l) zamestnania v stokovej sieti v podzemných priestoroch. Podľa ust. § 21 zákona č. 100/1988 Zb. o sociálnom zabezpečení, občan má nárok na starobný dôchodok, ak bol zamestnaný najmenej 25 rokov a dosiahol vek aspoň a) 55 rokov, ak bol zamestnaný najmenej 15 rokov v zamestnaní uvedenom v § 14 ods. 2 písm. a) alebo najmenej 10 rokov v takom zamestnaní v uránových baniach, b) 55 rokov, ak bol zamestnaný najmenej 15 rokov v zamestnaní uvedenom v § 14 ods. 2 písm. b), ak bol z tohto zamestnania prevedený alebo uvoľnený z dôvodov uvedených v § 12 ods. 3 písm. d) a e), c) 55 rokov, ak bol zamestnaný najmenej 20 rokov v zamestnaní uvedenom v § 14 ods. 2 písm. b) až h), d) 58 rokov, ak bol zamestnaný najmenej 20 rokov v zamestnaní uvedenom v § 14 ods. 2 písm. i) až l), alebo e) 60 rokov. Podľa ust. § 12 ods. 3 písm. e) zákona č. 100/1988 Zb. o sociálnom zabezpečení, rozhodným obdobím je obdobie desiatich po sebe nasledujúcich kalendárnych rokov pred rokom, v ktorom bol občan prevedený alebo uvoľnený zo zamestnania uvedeného v § 14 ods. 2 písm. a) a b) preto, že natrvalo stratil vzhľadom na svoj zdravotný stav spôsobilosť ďalej vykonávať doterajšiu prácu alebo ju nesmel vykonávať pre ochorenie na chorobu z povolania alebo pre ohrozenie touto chorobou alebo pre dosiahnutie najvyššej prípustnej expozície, ak občan požiadal, aby sa prihliadalo na toto rozhodné obdobie. Z administratívneho spisu súd zistil, že navrhovateľ žiadosťou spísanou dňa 19.05.2015 požiadal odporkyňu o priznanie starobného dôchodku odo dňa 27.08.2014, pričom k uvedenému dňu navrhovateľ dovŕšil vek 59 rokov. Z obsahu administratívneho spisu je taktiež zrejmé, že navrhovateľ je od 01.02.1987 poberateľom invalidného dôchodku pre chorobu z povolania. Vo zvýhodnených pracovných kategóriách odpracoval 9 rokov a 245 dní v zamestnaní podľa § 14 ods. 1 písm. a) zákona č. 100/1988 Zb. a 1 rok a 321 dní v zamestnaní podľa § 14 ods. 1 písm. b) až l) zákona č. 100/1988 Zb. Spolu získal súčet počtu dní obdobia dôchodkového poistenia 37 rokov a 20 dní. Vo zvýhodnených pracovných kategóriách pracoval pred 01.01.2000, v týchto zamestnaniach však skončil pracovať 28.02.1987. Ako z vyššie uvedeného vyplýva, podmienku uvedenú v § 21 ods. 1 písm. b) zákona č. 100/1988 Zb. o sociálnom zabezpečení na nárok na starobný dôchodok navrhovateľ nespĺňa z dôvodu, že nezískal najmenej 15 rokov v zamestnaní uvedenom v § 14 ods. 2 písm. b) zákona č. 100/1988 Zb. o sociálnom zabezpečení, ak bol z tohto zamestnania uvoľnený zo zdravotných dôvodov uvedených v § 12 ods. 3 písm. d) a e). Nakoľko navrhovateľ nesplnil podmienku odpracovaných rokov uvedených v § 21 ods. 1 písm. b) zákona č. 100/1988 Zb. o sociálnom zabezpečení, aj napriek tomu, že bol z tohto zamestnania uvoľnený zo zdravotných dôvodov uvedených v § 12 ods. 3 písm. d) a e), ku dňu 27.08.2011 mu nárok na starobný dôchodok nevznikol. Navrhovateľ však nesplnil podmienky nároku na starobný dôchodok ani s použitím ust. § 174 zákona č. 100/1988 Zb. o sociálnom zabezpečení, pretože zamestnanie zaradené do I. pracovnej kategórie netrvalo k 31.12.1999, ale len do 28.02.1987. Podľa ust. § 174 ods. 1 zákona č. 100/1988 Zb. o sociálnom zabezpečení, občan, ktorý vykonával pred 1. januárom 2000 zamestnanie I. pracovnej kategórie, prípadne službu I. alebo II. kategórie funkcií, má po 31. decembri 1999 nárok na starobný dôchodok tiež, ak bol zamestnaný najmenej 25 rokov a dosiahol vek aspoň a) 56 rokov, ak bol zamestnaný najmenej 14 rokov v zamestnaní uvedenom v § 14 ods. 2 písm. a), prípadne 9,5 roka, ak ide o také zamestnanie v uránových baniach, alebo 19 rokov v zamestnaní uvedenom v § 14 ods. 2 písm. b) až h) alebo 19 rokov v službe I. kategórie funkcií, b) 57 rokov, ak bol zamestnaný najmenej 13 rokov v zamestnaní uvedenom v § 14 ods. 2 písm. a), prípadne 9 rokov, ak ide o také zamestnanie v uránových baniach, alebo 18 rokov v zamestnaní uvedenom v § 14 ods. 2 písm. b) až h) alebo 18 rokov v službe I. kategórie funkcií, c) 58 rokov, ak bol zamestnaný najmenej 12 rokov v zamestnaní uvedenom v § 14 ods. 2 písm. a) prípadne 8 rokov, ak ide o také zamestnanie v uránových baniach, alebo 16 rokov v zamestnaní uvedenom v § 14 ods. 2 písm. b) až h) alebo 16 rokov v službe I. kategórie funkcií alebo 17,5 roka v službe II. kategórie funkcií, alebo d) 59 rokov, ak bol zamestnaný najmenej 11 rokov v zamestnaní uvedenom v § 14 ods. 2 písm. a), prípadne 7,5 roka, ak ide o také zamestnanie v uránových baniach, alebo 15 rokov v zamestnaní uvedenom v § 14 ods. 2 písm. b) až l) alebo 15 rokov v službe I. alebo II. kategórie funkcií. Podľa ust. § 174 ods. 2 zákona č. 100/1988 Zb. o sociálnom zabezpečení, podmienkou vzniku nároku na starobný dôchodok podľa odseku 1 je, že zamestnanie I. pracovnej kategórie alebo služba I. alebo II. kategórie funkcií trvali k 31. decembru 1999; za zamestnanie sa na tieto účely považujú i náhradné doby a doby uvedené v § 5 ods. 1 a v § 6 ods. 1 nariadenia vlády Československej socialistickej republiky č. 117/1988 Zb. Zákon č. 100/1988 Zb. o sociálnom zabezpečení v znení neskorších predpisov teda vyžaduje, aby vyššie citované podmienky uvedené v § 174 (ods. 1 ako aj ods. 2) boli splnené kumulatívne. Nakoľko zamestnanie navrhovateľa zaradené do I. pracovnej kategórie podľa ust. § 14 ods. 2 písm. a) zákona č. 100/1988 Zb. o sociálnom zabezpečení (napriek tomu, že išlo o také zamestnania v uránových baniach) netrvalo k 31.12.1999, navrhovateľ nespĺňa ani podmienku vzniku nároku na starobný dôchodok podľa ustanovenia § 174 ods. 1 a 2 zákona č. 100/1988 Zb. o sociálnom zabezpečení v znení neskorších predpisov. Súd na základe takto vykonaného dokazovania v súdnom preskúmavacom konaní dospel k záveru, že dôchodkové nároky navrhovateľa boli posúdené správne a odporkyňa pri posúdení nároku navrhovateľa na starobný dôchodok postupovala v súlade s platnou právnou úpravou, pričom navrhovateľ v preskúmavacom konaní nepredložil žiadne nové skutočnosti, ktoré by mohli mať vplyv na zrušenie rozhodnutia. Záverom si súd dovoľuje poukázať na ust. § 65 ods. 2 zákona č. 461/2003 Z. z. o sociálnom poistení, v zmysle ktorého navrhovateľ dovŕši dôchodkový vek 62 rokov už dňa 19.09.2016, čím mu vznikne nárok na starobný dôchodok. Z uvedených dôvodov súd napadnuté rozhodnutie odporkyne č. XXX XXX XXXX X zo dňa 24.07.2015 v spojení s rozhodnutím odporkyne č. XXX XXX XXXX X zo dňa 12.10.2015 podľa ustanovenia § 250q ods. 2 O.s.p. potvrdil ako vecne správne a vydané v súlade s vyššie citovanými zákonnými ustanoveniami. O trovách konania súd rozhodol podľa ustanovenia § 250k ods. 1 O.s.p. použitého v spojení s ust. § 250l ods. 2 O.s.p. tak, že navrhovateľovi, ktorý v konaní nebol úspešný, nepriznal právo na náhradu trov konania. Poučenie: V odvolaní sa má popri všeobecných náležitostiach (§ 42 ods. 3 O.s.p.) uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a) v konaní došlo k vadám uvedeným v § 221 ods. 1, b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), f) rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7015201228.1 (dáta aktuálne k 12. 11. 2026). Záväzné je znenie zverejnené súdom.




